Žiga, Peter, podpredseda NR SR (2024-06-11):
Ďakujem pekne. Pán poslanec Lučanský, ešte tam máte, nie? To môžeme zrušiť. Budeme teraz hlasovať o procedurálnych návrhoch v poradí, v akom boli predložené. Ako prvé hlasovanie o procedurálnom návrhu pani poslankyne Remišovej, ktorá vyzýva vládnu koalíciu, aby bezodkladne zvolila predsedu. Spúšťam hlasovanie. Prezentujte sa a hlasujte. (Hlasovanie.) 133 prítomných, 55 za, 65 proti, 13 sa zdržalo. Tento návrh sme nechválili. Druhý návrh je návrh poslanca Krajčího, aby bol, bolo rokovanie doplnené o nový bod, ktorým sa prijme uznesenie, ktoré požiada ministerku zdravotníctva, aby predložila správu o pripravenosti systému objednávania pacientov na poskytovanie zdravotnej starostlivosti. Spúšťam hlasovanie. Prezentujme sa a hlasujme. (Hlasovanie.) 136 prítomných, 58 za, 71 proti, 7 sa zdržalo. Tento procedurálny návrh sme neschválili. Ako tretí procedurálny návrh je návrh pána poslanca Adama Lučanského, ktorý vypúš... žiada o vypustenie a preloženie bodu 50, tlač 245, na vydanie zákona o neziskových organizáciách, na schôdzu začiatkom 10. septembra 2024. Spúšťam hlasovanie. Prezentujme sa a hlasujme. (Hlasovanie.) 131 prítomných, 128 za, 1 sa zdržal, 2 nehlasovali. Konštatujem že sme tento návrh schválili. Keďže sme odhlasovali všetky procedurálne návrhy, dávam hlasovať o programe schôdze ako o celku . Prosím, prezentujme sa a hlasujme. (Hlasovanie.) 134 prítomných, 124 za, 10 sa zdržalo. Konštatujem, že sme program 15. schôdze Národnej rady schválili. Vážené panie poslankyne, vážení páni poslanci, ešte vás chcem informovať, že o prvom bode programu, ktorým je návrh uznesenia k určeniu výborov Národnej rady, tlač 262, budeme hlasovať ihneď po jeho prerokovaní. Ďalej vás chcem informovať, že dnes budeme ešte hlasovať o 17. hodine, v ďalších rokovacích dňoch budeme o prerokovaných bodoch programu hlasovať vždy o 11. a o 17. hodine, okrem tohto piatka 14. júna, kedy budeme rokovať do 14. hodiny bez pre... bez hlasovania a bez prestávky. Pokiaľ ide o návrhy vlády na skrátené legislatívne konania, po ich prerokovaní a po hlasovaní v rámci príslušného bloku hlasovaní pristúpime k prvým čítaniam o vládnych návrhoch zákonov. Teraz pristúpime k prvému bodu programu, ktorým je návrh uznesenia Národnej rady Slovenskej republiky k určeniu výborov Národnej rady na plnenie úloh vyplývajúcich z príslušných zákonov . Návrh má tlač 262. Predkladaný návrh uznesenia vychádza z prijatých uznesení v minulých volebných obdobiach, aktualizuje ich znenie v súlade s platnými zákonmi, z ktorých vyplývajú ďalšie nové kompetencie pre Národnú radu a jej výbory v nadväznosti na výbory Národnej rady zriadené v IX. volebnom období. V návrhu uznesenia sa na plnenie úloh vyplývajúcich zo zákonov určujú príslušné výbory, ktoré pred prerokovaním a zaujatím stanoviska k materiálom predkladajú tieto na ďalšie rokovanie Národnej rady. Otváram týmto rozpravu. Do rozpravy som nedostal žiadnu písomnú prihlášku, preto sa chcem opýtať, či sa niekto hlási do rozpravy ústne. Nie je tomu tak. Končím možnosť prihlásiť sa do rozpravy ústne a vyhlasujem rozpravu za skončenú. Teraz pristúpime k hlasovaniu o návrhu uznesenia k určeniu výborov Národnej rady na plnenie úloh vyplývajúcich z príslušných zákonov, ktorú máme uvedenú ako tlač 262. Prosím, prezentujme sa a hlasujme. (Hlasovanie) 132 prítomných, 126 za, 1 sa zdržal, 5 nehlasovali. Konštatujem, že Národná rada schválila návrh uznesenia k určeniu výborov. Nasleduje druhé čítanie o zákone z 24. apríla roku 2024, ktorým sa mení a dopĺňa zákon č. 206/2009 o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 o priestupkoch v znení neskorších predpisov, vrátenom prezidentkou Slovenskej republiky na opätovné prerokovanie Národnou radou. Materiál je uvedený ako tlač 300. Dávam slovo spoločnému spravodajcovi z výboru pre kultúru a médiá poslancovi Petrovi Náhlikovi a prosím ho, aby informoval Národnú radu o výsledkoch prerokovania vráteného zákona vo výboroch. Nech sa páči, pán spravodajca, máte slovo. (Rokovanie v druhom čítaní o zákone z 24. apríla 2024, ktorým sa mení a dopĺňa zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov, vrátenom prezidentkou Slovenskej republiky na opätovné prerokovanie Národnou radou Slovenskej republiky , tlač 300.)